## Rješenje Agencije za zaštitu tržišnog natjecanja, klasa: UP/I 430-01/2012-02/016 od 24. siječnja 2013.

### NN 32/2013 (15.3.2013.), Rješenje Agencije za zaštitu tržišnog natjecanja, klasa: UP/I 430-01/2012-02/016 od 24. siječnja 2013.

AGENCIJA ZA ZAŠTITU TRŽIŠNOG NATJECANJA

576

Agencija za zaštitu tržišnog natjecanja, sukladno članku 13. stavka 4. Zakona o državnim potporama (»Narodne novine«, broj 140/05 i 49/11), na temelju zahtjeva Ministarstva pomorstva, prometa i infrastrukture za odobrenje državnog jamstva poduzetniku HŽ Infrastruktura d.o.o. za upravljanje, održavanje i izgradnju željezničke infrastrukture, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Vesna Patrlj, dipl. iur., Milivoj Maršić, dipl. oec. i dr. sc. Mirna Pavletić-Župić, sa 128. sjednice, održane 24. siječnja 2013., donosi

RJEŠENJE

I. Utvrđuje se da se državno jamstvo sadržano u nacrtu prijedloga Odluke Vlade Republike Hrvatske o davanju državnog jamstva u korist Zagrebačke banke d.d., Zagreb, za kreditno zaduženje društva HŽ Infrastruktura d.o.o., radi osuvremenjivanja i izgradnje željezničke infrastrukture, u iznosu od 450.000.000 kuna, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 5. prosinca 2012., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u nacrtu prijedloga Odluke Vlade Republike Hrvatske o davanju državnog jamstva u korist Zagrebačke banke d.d., Zagreb, za kreditno zaduženje društva HŽ Infrastruktura d.o.o., radi osuvremenjivanja i izgradnje željezničke infrastrukture (dalje: prijedlog Odluke Vlade RH o davanju državnog jamstva), u iznosu od 450.000.000 kuna.

U privitku navedenog prijedloga priložena je sljedeća dokumentacija: prijedlog Odluke Vlade RH o davanju državnog jamstva, Nacrt prijedloga Odluke Vlade RH o davanju suglasnosti društvu HŽ Infrastruktura d.o.o., za kreditno zaduženje kod Zagrebačke banke d.d., radi osuvremenjivanja i izgradnje željezničke infrastrukture, preslika Ponude financijskih sredstava za predmet nabave: Dugoročni bankovni kredit u iznosu od 450.000.000 kuna u protuvrijednosti eura, uz primjenu srednjeg tečaja HNB-a na dan korištenja kredita za potrebe financiranja osuvremenjivanja i izgradnje željezničke infrastrukture od 18. rujna 2012., preslika dopisa HŽ Infrastrukture d.o.o. za upravljanje, održavanje i izgradnju željezničke infrastrukture (dalje: HŽ Infrastruktura d.o.o.) Ministarstvu od 1. listopada 2012. i od 10. listopada 2012., preslika Odluke Uprave HŽ Infrastrukture d.o.o. od 25. rujna 2012., broj UI-35-30/12, preslika dopisa HŽ Infrastrukture d.o.o. Ministarstvu od 23. listopada 2012. uz koji je priložena Odluka Uprave HŽ Infrastrukture d.o.o. od 16. kolovoza 2012. o donošenju I. Rebalansa plana investicija za 2012., Odluka Nadzornog odbora, broj NO-8-10/12 od 26. rujna 2012. o davanju suglasnosti na utvrđeni prijedlog Rebalansa poslovnog plana za 2012., Odluka Skupštine društva – Uprava HŽ Hrvatske željeznice holdinga d.o.o. o donošenju Rebalansa poslovnog plana društva HŽ Infrastruktura d.o.o. za 2012. od 28. rujna 2012., preslika Odluke o utvrđivanju prijedloga Rebalansa poslovnog plana HŽ Infrastrukture d.o.o. za 2012. od 14. rujna 2012. i preslika Odluke o odabiru ponuditelja dugoročnog kredita, broj 3-223/12-P, od 26. rujna 2012.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi RH dužno dostaviti takav prijedlog Agenciji na odobrenje.

Također, Agenciji je 9. siječnja 2013. dostavljeno dodatno očitovanje Ministarstva za poduzetnika HŽ infrastruktura d.o.o. u kojem je detaljno obrazložena namjena korištenja kredita u iznosu od 450.000.000 kuna.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske (dalje: Vlada RH), u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o izmjeni i dopunama Odluke o objavljivanju pravila o potpori u prometu (»Narodne novine«, broj 31/10; dalje: Odluka o potpori u prometu) koja sadrži Smjernice Zajednice o državnim potporama poduzetnicima u željezničkom prometu (SL C 184, 22.7.2008., str.13-31, dalje: Smjernice Zajednice) i Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Agencija je izvršila uvid u Zakon o željeznici (»Narodne novine«, broj 123/03, 194/03, 30/04, 79/07 i 75/09) i Zakon o podjeli trgovačkog društva HŽ – Hrvatske željeznice d.o.o. (»Narodne novine«, broj 153/05 i 57/12).

3. UTVRĐIVANJE ČINJENICA

3.1 Opis poduzetnika

Poduzetnik HŽ Infrastruktura d.o.o. upisan je u registru Trgovačkog suda u Zagrebu, s matičnim brojem subjekta upisa 080590485, OIB 3990191995, sa sjedištem u Zagrebu, Mihanovićeva 12. HŽ Infrastruktura d.o.o. u vlasništvu je RH, a temeljni kapital poduzetnika iznosi 224.188.000 kuna.

Na temelju Zakona o podjeli Trgovačkog društva HŽ Hrvatske željeznice d.o.o. i Odluke Vlade RH o osnivanju trgovačkih društava od 29. prosinca 2006. godine osnovana su sljedeća društva sa ograničenom odgovornošću, registrirana u trgovačkom sudu: HŽ Infrastruktura d.o.o., HŽ Putnički prijevoz d.o.o., HŽ Cargo d.o.o., HŽ Vuča vlakova d.o.o. Posebnom Odlukom Vlade RH osniva se društvo HŽ Holding d.o.o. Osnivač i jedini član je Republika Hrvatska (dalje: RH). Dana 16. listopada 2007. godine Odlukom Vlade RH preneseni su udjeli koje RH ima u navedenim društvima na HŽ Holding d.o.o.

Predmet poslovanja HŽ infrastrukture d.o.o. su sljedeće djelatnosti: upravljanje željezničkom infrastrukturom; organiziranje i reguliranje željezničkog prijevoza; održavanje i osuvremenjivanje željezničke infrastrukture, njena zaštita, te poslovi izgradnje željezničke infrastrukture; tehnički pregled vagona; manevriranje i ranžiranje željezničkim vozilima; popravak i održavanje željezničkih i drugih vozila; javni željeznički prijevoz; željeznički prijevoz za vlastite potrebe; usluge skladištenja; davanje u najam željezničkih vozila za izgradnju i održavanje željezničke infrastrukture; ispitivanje elektroinstalacija i instalacija za zaštitu od munje; ispitivanje strojeva i uređaja s povećanim opasnostima, ispitivanja u radnom okolišu; poslovi zaštite na radu, zaštite okoliša i zaštite od požara; kupnja i prodaja robe; obavljanje trgovačkog posredovanja na domaćem i inozemnom tržištu; ostale prateće djelatnosti u prijevozu; računalne i srodne djelatnosti; iznajmljivanje vlastitih nekretnina; projektiranje, građenje i nadzor nad građenjem.

3.2. Državno jamstvo za kredit Zagrebačke banke d.d., Zagreb od 450.000.000 kuna

Rebalansom Plana investicija za 2012., koji je dio Rebalansa poslovnog plana HŽ Infrastrukture kojeg je Skupština Društva – Uprava HŽ Hrvatske željeznice holdinga d.o.o. usvojila 28. rujna 2012. (Odluka br. S-95-1/12), predviđeno je kreditno zaduženje HŽ Infrastrukture d.o.o. u iznosu od 450.000.000 kuna. Planom investicija za 2013. prenesen je dio Plana investicija iz 2012. koji se odnosi na financiranja iz kredita Zagrebačke banke d.d. Zagreb (dalje: ZABA) u iznosu od 450.000.000 kuna.

Poduzetnik HŽ Infrastruktura d.o.o. je sukladno Zakonu o javnoj nabavi (»Narodne novine«, 90/11), temeljem provedenog otvorenog javnog natječaja, prihvatio ponudu ponuditelja ZABA-e. Naime, ponuda navedenog ponuditelja je prihvaćena, jer zadovoljava uvjete javnog natječaja, te je odabrana kao najpovoljnija prema kriteriju najniže cijene. U konkretnom slučaju riječ je o sljedećim uvjetima:

– ukupni iznos kredita je 450.000.000 kuna, u protuvrijednosti eura, kamatna stopa iznosi 4,143 % godišnje uvećana za šestomjesečni Euribor. Kamata se obračunava šestomjesečno od dana prvog povlačenja sredstava te dospijeva na naplatu nakon proteka šest mjeseci i tako sve do konačnog povrata kredita. Rok otplate kredita je 8 godina uz 2 godine počeka od potpisa ugovora. Otplata glavnice vrši se u jednakim šestomjesečnim ratama.

Iz dostavljenog prijedloga Odluke Vlade RH o davanju državnog jamstva razvidno je da Vlada RH planira poduzetniku HŽ Infrastruktura d.o.o. izdati državno jamstvo za kredit u iznosu od 450.000.000 kuna, uvećan za troškove i kamate, a sukladno gore navedenim uvjetima.

Također, u točki V. prijedloga Odluke o davanju državnog jamstva propisano je da će, u svrhu osiguranja povrata kredita, korisnik kredita prije izdavanje državnog jamstva, s Ministarstvom financija sklopiti ugovor kojim se određuju sve obveze korisnika kredita, u svrhu redovite otplate kredita, kao i instrumenti osiguranja.

Kreditom je predviđeno financiranje sljedećih projekata:

(i) Projekti iz prijašnjih razdoblja koji se nastavljaju

Predviđeni iznos sredstava je 104.626.000 kuna. Među nedovršenim projektima najznačajniji je projekt izmjene sustava električne vuče na dionici Moravice-Škrljevo-Rijeka/Šapjane/Bakar, zatim modernizacija željezničke pruge Oštarije-Knin-Split Predgrađe (dodatna sredstva nužna su za dovršetak planirane faze radova na dionici Perušić-Gračac i ishođenje uporabne dozvole), remont dotrajale kontaktne mreže za električnu vuču na željezničkoj pruzi Novska-

-Tovarnik-državna granica i u pojedinim kolodvorima (dodatna sredstva nužna su za završetak planirane faze radova na najkritičnijim dionicama radi očuvanja prometne sigurnosti i funkcionalnosti sustava), osiguravanje željezničko-cestovnih prijelaza na kritičnim prometnim točkama u Republici Hrvatskoj (dodatna sredstva nužna su za dodatne radove na već ugrađenim uređajima i njihovo puštanje u rad), dovršavanje radova na izgradnji stajališta Karlovac Centar i ugradnja signalno-sigurnosnih uređaja u kolodvorima Đurđevac, Virje i Suhopolje.

(ii) Kapitalni remonti i rekonstrukcija kolodvora i stajališta

Predviđeni iznos sredstava je 153.970.000 kuna i odnosi se na održavanje u funkciji postojeće željezničke mreže, nužno je svake godine obnoviti (remontirati) barem 100 kilometara željezničkih pruga te rekonstruirati odnosno izgraditi određen broj željezničkih kolodvora i stajališta.

Kapitalni remont željezničkih pruga uključuje početak radova na četiri pružne dionice na europskim željezničkim koridorima na teritoriju RH: dionice Zagreb Glavni kolodvor-Zagreb Klara i Velika gorica-Turopolje na željezničkoj pruzi Zagreb Glavni kolodvor-Sisak-

-Novska, dionica Zdenčina-Jastrebarsko i dionica državna granica-

-Botovo-Koprivnica.

Također, tu pripadaju i radovi na rekonstrukciji kolodvora Sisak koji se odnose na izgradnju perona, rekonstrukciju kolosijeka i infrastrukturnih postrojenja u kolodvoru, te izgradnja novih stajališta Buzin i Pristava Krapinska.

(iii) Ostali novi projekti na obnovi željezničke infrastrukture

Predviđeni iznos sredstava je 105.450.000 kuna i odnosi se na rekonstrukciju dotrajalih mostova na koridorskim željezničkim prugama Zagreb Glavni kolodvor – Rijeka i Novska – Tovarnik – državna granica. Najveći zahvati su rekonstrukcija i ojačanje željezničkih mostova Ličanka i Sava Zagreb.

U ovu grupu također pripada i obnova kontaktne mreže za električnu vuču i postrojenja za opskrbu kontaktne mreže električnom strujom na koridorskim željezničkim prugama.

(iv) Priprema projektne i druge tehničke dokumentacije

Predviđeni iznos sredstava je 46.718.000 kuna i odnosi se na izradu projektne dokumentacije potrebne za nastavak investicijskog ciklusa u 2013., kao i za izradu dodatne projektne i ostale dokumentacije za projekte nominirane za sufinanciranje iz fondova Europske unije u 2013. i 2014. Najveći dio predviđene projektne dokumentacije odnosi se na koridorske željezničke pruge i projekte koji su nominirani za sufinanciranje iz fondova Europske unije (koridor državna granica-Botovo-Zagreb-Rijeka, državna granica-Zagreb-Dugo selo/Sisak-Novska-Tovarnik-državna granica, Podsused Tvornica-

-Samobor Perivoj, Zaprešić-Zabok) te za obnovu infrastrukturnih postrojenja uništenih u ratu.

(v) Otkup zemljišta i naknade za pripremu EU projekata

Predviđeni iznos sredstava je 39.236.000 i odnosi se na projekte izgradnje drugog kolosijeka na dionici Dugo Selo-Križevci te izgradnje nove željezničke pruge Podsused Tvornica-Samobor Perivoj. Oba projekta nominirana su za sufinanciranje iz fondova Europske unije u iznosu od 85 posto troškova od 2013. na dalje.

Sredstva dugoročnog kredita u iznosu od 450.000.000 kuna, koristit će se isključivo sukladno ugovornoj namjeni odnosno za financiranje Plana investicija za 2012. i 2013.

Naime, sukladno članku 29. Zakona o željeznici, planovi izgradnje nove, te osuvremenjivanje i održavanje postojeće željezničke infrastrukture, utvrđuju se Nacionalnim programom željezničke infrastrukture kojeg na prijedlog Vlade RH donosi Hrvatski sabor, a sukladno članku 31. stavku 1. Zakona o željeznici, željeznička infrastruktura financira se, između ostalog, i sredstvima iz državnog proračuna namijenjenih za osuvremenjivanje i gradnju željezničke infrastrukture.

4. OCJENA DRŽAVNOG JAMSTVA

4.1. U cilju utvrđivanja je li u konkretnom slučaju riječ o državnoj potpori korisniku kredita poduzetniku HŽ Infrastruktura d.o.o. ili indirektno korisnicima željezničke infrastrukture (HŽ Putnički prijevoz d.o.o. i HŽ Cargo d.o.o.), odnosno predstavlja li državno jamstvo RH, kojim će biti pokriven kredit namijenjen za financiranje osuvremenjivanja i izgradnje željezničke infrastrukture, opisan u točki 3.2. obrazloženja ovog rješenja, državnu potporu, trebaju biti kumulativno ispunjeni svi uvjeti iz članka 3. stavka 1. ZDP-a odnosno iz članka 8. Uredbe.

Riječ je o sljedećim uvjetima:

– mjera predstavlja stvarni ili potencijalni rashod, ili stvarni ili potencijalni umanjeni prihod RH, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu Zakona o državnim potporama,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje i

– mjera utječe na trgovinu između RH i Europskih zajednica.

Primjenom navedenih uvjeta utvrđeno je da barem jedan od uvjeta (selektivna prednost) nije ispunjen tako da se državno jamstvo ne odnosi na državnu potporu.

Kao prvo, utvrđeno je da se radi o ulaganju u izgradnju i osuvremenjivanje željezničke infrastrukture kao općem dobru i koja je u vlasništvu RH, odnosno koja je otvorena svim korisnicima hrvatskih pruga pod jednakim uvjetima.

Naime, ulaganje poduzetnika HŽ Infrastruktura d.o.o. u izgradnju i osuvremenjivanje državnih željeznica predstavlja mjeru, koja se provodi sukladno odredbama Zakona o željeznici i Odluci Vlade RH o davanju suglasnosti društvu HŽ Infrastruktura d.o.o., za kreditno zaduženje kod ZABA-e temeljem predviđenog Plana investicija za 2012. i 2013. Dakle, riječ je o izgradnji infrastrukture koju je država obvezna izgrađivati i održavati. Rečena infrastruktura otvorena je svim korisnicima, potencijalnim i sadašnjim.

4.2. Drugo, sukladno točki 25. Smjernica Zajednice sadržanih u Odluci o potpori u prometu, određeno je da financijska ulaganja u željezničku infrastrukturu ne predstavljaju državnu potporu željezničkim poduzetnicima, ukoliko je infrastruktura dostupna svim korisnicima na pravedan i nediskriminirajući način, a pristup toj infrastrukturi naplaćuje se po stopi u skladu sa pravom Zajednice.

U konkretnom slučaju to znači da se ulaganje u infrastrukturu ne smatra državnom potporom u slučaju kada ne postoji organizacijska i računska povezanost HŽ Infrastrukture d.o.o. sa HŽ Putničkim prijevozom d.o.o. i HŽ Cargom d.o.o. kao i da je osigurana primjena Direktive 2001/14/EZ Europskog parlamenta i Vijeća od 26. veljače 2001. o raspodjeli kapaciteta željezničke infrastrukture i ubiranju pristojbi za uporabu željezničke infrastrukture i sigurnosnim potvrdama.

Nadalje, kako bi se izbjegla mogućnost da sredstva namijenjena za ulaganje u infrastrukturu predstavljaju indirektnu državnu potporu željezničkim prijevoznicima, Direktivom Vijeća 91/440/EEZ od 29. srpnja 1991. o razvoju željeznica Zajednice, postavljeni su institucionalni i organizacijski okviri za subjekte u željezničkoj industriji te su navedeni u točki 10. Smjernica Zajednice, a riječ je o uvjetima koji se odnose na neovisnost željezničkih poduzetnika:

a) odvajanje željezničkih poduzetnika od upravitelja infrastrukture što se tiče računa i organizacije,

b) neovisnost željezničkih poduzetnika u upravljanju,

c) upravljanje željezničkih poduzetnika po načelima koja vrijede u komercijalnim poduzetnicima,

d) financijska ravnoteža željezničkih poduzetnika prema zdravom poslovnom planu,

e) usklađenost financijskih mjera država članica s pravilima o državnim potporama.

Temeljem Zakona o podjeli trgovačkog društva HŽ – Hrvatske željeznice d.o.o., određena je podjela na četiri trgovačka društva s izuzimanjem željezničke infrastrukture kao javnog dobra u općoj uporabi u vlasništvu RH.

Odlukom Vlade RH o podjeli trgovačkog društva HŽ – Hrvatske željeznice d.o.o. od 6. srpnja 2006., određeno je da su trgovačka društva nastala podjelom, danom upisa u sudski registar, pravni slijednici društva HŽ – Hrvatske željeznice d.o.o. u odnosu na preuzetu imovinu, prava i obveze, a društvo se briše iz sudskog registra.

Odlukom Vlade RH od 20. srpnja 2006. osnivaju se sljedeća trgovačka društva: HŽ Infrastruktura d.o.o., HŽ Putnički prijevoz d.o.o., HŽ Cargo d.o.o. i HŽ Vuča vlakova d.o.o. te se osniva krovno društvo HŽ-Holding d.o.o. koji je u vlasništvu RH i vlasnik je spomenuta četiri trgovačka društva.

Izmjenama i dopunama Zakona o podjeli društva HŽ – Hrvatske željeznice d.o.o. iz 2012. omogućeno je dijeljenje, pripajanje, spajanje te provođenje drugih statusnih promjena sukladno odredbama Zakona o trgovačkim društvima (»Narodne novine«, broj 152/11, 111/12). Na taj način HŽ-Holding d.o.o. pripojen je HŽ Infrastrukturi d.o.o., a HŽ Vuča vlakova d.o.o. prestajala je postojati i podijeljena je na HŽ Putnički prijevoz d.o.o. i HŽ Cargo d.o.o.

Prema tome, statutarne promjene iz 2006. i 2012. imaju za cilj potpuno odvajanje organizacijsko i računsko, željezničkih prijevoznika od upravitelja infrastrukture.

4.3. Također, utvrđeno je da predmetno jamstvo ne predstavlja državnu potporu kreditnom vjerovniku (ZABA-i) iz Ugovora o dugoročnom bankovnom kreditu za financiranje osuvremenjivanja i izgradnje željezničke infrastrukture u iznosu od 450.000.000 kuna. Naime, sukladno točki 2.3.1. Odluke o objavljivanju pravila o državnim potporama u obliku jamstva bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Poduzetnik HŽ Infrastruktura d.o.o., temeljem Zakona o javnoj nabavi, transparentno je proveo postupak javne nabave, na način kao što je to opisano u točki 3. obrazloženja ovog rješenja, odnosno naprijed opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

4. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 128. sjednici, održanoj 24. siječnja 2013., utvrdilo je da državno jamstvo, sadržano u prijedlogu Odluke Vlade RH o davanju državnog jamstva, ne predstavlja državnu potporu iz članka 3. stavka 1. ZDP-a, u odnosu na korisnika kredita poduzetnika HŽ Infrastruktura d.o.o., u odnosu na željezničke prijevoznike (HŽ Putnički prijevoz d.o.o. i HŽ Cargo d.o.o.) i u odnosu na kreditnog vjerovnika ZABA-u, stoga je temeljem odluke Vijeća odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Ulaganje u željezničku infrastrukturu je od općeg interesa za RH. Poduzetnik HŽ Infrastruktura d.o.o. osnovan je s ciljem upravljanja, održavanja i izgradnje željezničke infrastrukture koja je otvorena svim korisnicima, potencijalnim i sadašnjim pod jednakim uvjetima.

Iz Plana investicija HŽ Infrastrukture d.o.o. za 2013. proizlazi da će financijska sredstva predmetnog kredita ZABA-e d.d. biti utrošena isključivo na projekte osuvremenjivanja i izgradnje željezničke infrastrukture.

S obzirom da se radi o ulaganjima u infrastrukturu Vijeće je utvrdilo da barem jedan od uvjeta iz članka 3. stavka 1. ZDP-a nije ispunjen, kako je to opisano u točki 4.1. obrazloženja rješenja, te se smatra da izdano jamstvo ne predstavlja državnu potporu HŽ Infrastrukturi d.o.o.

Također, kako je to opisano u točkama 4.2. i 4.3. obrazloženja ovog rješenja, Vijeće je utvrdilo da izdano državno jamstvo ne predstavlja indirektnu potporu postojećim željezničkim prijevoznicima kao niti banci koja je odobrila kredit.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I430-01/2012-02/016

Urbroj 580-09-02/80-2013-003

Zagreb, 24. siječnja 2013.

Predsjednica

Vijeća za zaštitu tržišnog natjecanja

mr. sc. Olgica Spevec, v. r.

Ostalo, NN 32/2013-576
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)